Radiostasie reël 'n lewer vir tienermeisie | Maroela Media
Bridgette, twee weke na haar leweroorplanting.
Dit was 'n langdurige en duur proses maar 'n jaar en R900 000 later, het Bridgette haar leweroorplanting gekry, het Altus Venables van JacarandaFM Maandag gesê.
"Die storie het verlede jaar op 17 Augustus begin toe Good Morning Angels hul luisteraars aan Bridgette voorgestel het. Sy het dringend 'n leweroorplanting benodig wat sowat R1 miljoen sou kos," het Venables gesê.
Bridgette, haar maats en familie het verskeie projekte van stapel gestuur in 'n poging in geld in te samel, maar kon nie daarin slaag om al die geld te bekom nie.
Die Good Morning Angels-span het op 21 September 'n geldinsamelingsveldtog oor die luggolwe gehou en die luisteraars het hul hande in hul sakke gesteek en in 'n uur sowat R350 000 geskenk.
"Toe kom die laaste twee oproepe van luisteraars wat anoniem wou bly. Die eerste persoon het R100 000 geskenk en die tweede persoon R600 000. Almal in die ateljee was oorstelp van emosies en die trane het behoorlik gerol," het Venables bygevoeg.
Nadat die fondse beskikbaar was, was daar wel nog die uitdaging om 'n geskikte lewer te bekom. Na 'n lang wag het Bridgette uiteindelik op 1 Oktober vanjaar die goeie nuus gekry dat 'n lewer beskikbaar is. Sy het 'n suksesvolle operasie ondergaan en was verlede week in die ateljee om die luisteraars en Good Morning Angels te bedank vir al hul hulp.
Trane rol toe Bridgette en die Good Morning Angels verlede jaar hoor hulle het genoeg geld ingesamel.